แนวโน้มดัชนีเช้าลุ้นเปิดบวก
นักวิเคราะห์ฯคาดตลาดหุ้นไทยเช้านี้มีโอกาสเปิดบวกแต่ไม่มาก คล้ายตลาดภูมิภาค ผลประชุมเฟดยังไม่มีนัย
26 เม.ย. 2555

นักวิเคราะห์ฯคาดตลาดหุ้นไทยเช้านี้มีโอกาสเปิดบวกแต่ไม่มาก คล้ายตลาดภูมิภาค ผลประชุมเฟดยังไม่มีนัย
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล สายงานวิจัย บล.ไทยพาณิชย์ กล่าวว่า ตลาดหุ้นไทยเช้านี้มีโอกาสเปิดบวกได้แต่คงจะไม่มาก คล้ายกับตลาดหุ้นอื่นในภูมิภาคเอเชีย ซึ่งภาพโดยรวมของตลาดฯยังมองเป็น Neutral ที่จะไม่บวก-ลบแรง เนื่องจากตลาดฯยังไร้ปัจจัยใหม่
สำหรับการประชุมคณะกรรมการกำหนดนโยบายธนาคารกลางสหรัฐ(FOMC)ที่ระบุถึงภาพรวมเศรษฐกิจ ก็ยังไม่ได้มีนัยสำคัญมาก แต่จะมองเป็นลักษณะของเงื่อนไข อย่างเช่นยังคงใช้อัตราดอกเบี้ยต่ำต่อไป เท่าที่ดูก็น่าจะเป็นจุดที่ยืดหยุ่นได้
ทั้งนี้ เมื่อวานนี้หุ้น Domestic ได้มีการปรับตัวขึ้นแรง ดังนั้น วันนี้อาจมีการชะลอตัว เพราะ valuation เริ่มแพงขึ้น แต่เชื่อว่าหุ้นในกลุ่ม Food และ ICT ยังคงจะเดินหน้าต่อไปได้ 
ภาพตลาดบ้านเราวันนี้ก็คิดว่าคงจะมีเล่นหุ้นขนาดเล็กมากกว่า โดยจะยังคงอิงเรื่องของผลประกอบการของบริษัทจดทะเบียนที่ทยอยประกาศออกมา พร้อมให้แนวรับ 1,185 จุด แนวต้าน 1,207-1,214 จุด